钦定古今图书集成/明伦汇编/官常典/第182卷 > 王陵
## 钦定古今图书集成/明伦汇编/官常典/第182卷 > 王陵

按《汉书》本传：“王陵，沛人也。始为县豪。高祖微时，兄事
陵。及高祖起沛，入咸阳，陵亦聚党数千人，居南阳，不
肯从沛公。及汉王之还击项籍，陵迺以兵属汉。项羽
取陵母置军中，陵使至，则东乡坐陵母，欲以招陵。陵
母既私送使者，泣曰：‘愿为老妾语陵，善事汉王。汉王
长者，毋以老妾故，持二心。妾以死送使者’。遂伏剑而”
死。项王怒，烹陵母。陵卒从汉王定天下，以善雍齿。雍
齿，高祖之仇，陵又本无从汉之意，以故后封陵为安
国侯。陵为人少文任气，好直言。为右丞相二岁，惠帝
崩。高后欲立诸吕为王，问陵。陵曰：“高皇帝刑白马而
盟曰：‘非刘氏而王者，天下共击之。今王吕氏，非约也’。”
太后不悦，问左丞相平及绛侯周勃等皆曰：“高帝定
天下，王子弟。今太后称制，欲王昆弟诸吕，无所不可。”
太后喜，罢朝。陵让平、勃曰：“始与高帝唼血而盟，诸君
不在耶？今高帝崩，太后女主欲王吕氏，诸君纵欲阿
意背约，何面目见高帝于地下乎！”平曰：“于面折廷争，
臣不如君；全社稷，安刘氏后，君亦不如臣。”陵无以应
之。于是吕太后欲废陵，迺阳迁陵为帝，太傅，实夺之
相权。陵怒，谢病免，杜门竟不朝请，十年而薨。